Eesti Veterinaarassistentide Ühing 29.01.2024

Västriku 2a, Tallinn

Email: info.evau@gmail.com

Tel: 56240003

Ravimiamet

Nooruse 1

50411 Tartu

**Pöördumine**

Soovime saada ametlikku vastust, kuidas on Eesti seadustes reguleeritud veterinaarassistendi kokkupuude ravimitega.

Praegusel hetkel on veterinaarias olukord, kus loomaarsti vastutusel tegutsevad veterinaarassistendid/abilised tohivad küll ravimeid müüa, manustada ja tellida, kuid neil ei ole lubatud saada mingit teavet ravimite kohta ravimifirmade koolitustel.

 Selline olukord tekitab palju segadust ja inimesed, kes reaalselt oma igapäevatöös tegelevad ravimitega, jäävad infosulgu ning peavad tegema kõik ravimitega seonduva endale ise selgeks, et vältida väärkasutusest tingitud probleeme.

Hetkeolukorras, kus veterinaararstide koormus seoses kvalifitseeritud tööjõu puudusega on niigi suur, pannakse vastutus koolitada igat töötajat kõigist ravimitest ja nende kõrvaltoimetest just loomaarstile.

 Järvamaa Kutsehariduskeskuses, kus hetkel toimub ka veterinaarassistentide/abiliste õpe, räägitakse küll üldiselt erinevatest ravimigruppidest, kuid see ei ole piisav, et hiljem tööturul hakkama saada. Lisaks puudub nõue, et iga tööd alustav või juba töötav abiline oleks lõpetanud vastava kutsehariduse. Praegu töötab Eestis veterinaarassistendi/loomaarsti abilisena umbes 500 inimest.

Sooviksime korraldada kohtumise, et selgitada täpsemalt veterinaarassistentide hetkeolukorda ja arutada, kuidas leida lahendusi selle muutmiseks seadustega vastavaks. Oleme avatud koostööle ja usume, et dialoogi kaudu saame jõuda parema arusaamiseni probleemi ulatusest ning leida sobivaid lahendusi.

 Palun võtke meiega ühendust e-posti või telefoni teel, et leppida kokku vastava kohtumise aeg ja koht.

Eesti Veterinaarassistentide Ühingu juhataja

Hedi Peetsu